Ўзбекистон Республикасига коронавируснинг кириб келиши ва тарқалишининг олдини олиш юзасидан
чора-тадбирлар дастурини тайёрлаш бўйича республика махсус комиссиясининг 2020 йил
14 майдаги 23-сон йиғилиш баёнига
илова

**Карантин даврида маҳаллий йўналишларда
авиа ва темир йўл қатновларини амалга оширишнинг**

**ВАҚТИНЧАЛИК ТАРТИБИ**

**1-боб. Умумий қоидалар**

1. Ушбу Вақтинчалик тартиб Ўзбекистон Республикаси ҳудудида коронавирус пандемияси даврида маҳаллий йўлланишларда йўловчи ташиш давомида коронавирус инфекциясининг тарқалишига йўл қўймаслик, авиа
ва темир йўл ташувлари барча иштирокчиларига (чипта сотувчилари, тиббиёт ва давлат назорат органлари ходимлари, аэропорт ва темир йўл вокзали ходимлари, ҳаво кемалари экипажлари ва локомотив бригадалари, борт ва вагон кузатувчилари ҳамда сервис хизматчилари ва ҳ.к.) қўйиладиган талаблар ва вазифаларни, шунингдек, йўловчиларнинг ҳаво ва темир йўл транспортида ҳаракатланиш тартибини белгилайди.

**2-боб. Йўловчиларга қўйиладиган талаблар**

2. Рейсларгасанитария-эпидемиологик осойишталиги маркази томонидан **коронавирус инфекциясига тест таҳлиллари олинганига**
**120 соатдан кўп бўлмаган** ва таҳлил натижаси “манфий” эканлиги ҳақидаги маълумотномага эга бўлган йўловчилар қўйилади.

3. Барча йўловчилар аэропорт ва темир йўл вокзаллари ҳудудига ҳамда ҳаво ва темир йўл транспортларига **бир марталик ҳимоя ниқоблари
ва қўлқопларда** киритилади.

4. Йўловчилар аэропорт ва темир йўл вокзалларида ижтимоий масофани сақлашлари ҳамда йўналтирувчи махсус тасмалар бўйлаб ҳаракатланишлари шарт.

5. Йўловчилар ҳаво кемаларига ва темир йўл вагонларига ижтимоий масофани сақлаган ҳолда жойлаштирилади.

6. Авиа ва темир йўл қатновларига электрон чипталар онлайн тарзда сотилади.

Электрон чипта олиш имконияти бўлмаган йўловчилар, белгиланган тартибда дезинфекция ишлари амалга оширилгандан сўнг, ҳаво алоқалари бош агентлиги, аэропорт ва темир йўл вокзаллари кассаларидан чипта олишлари мумкин бўлади.

7. Чипта олган йўловчилар томонидан ушбу Вақтинчалик тартибга
1-иловага мувофиқ шаклдаги сўровнома (маршрут варағи) тўлдирилади.

8. Коронавирус пандемияси даврида йўловчилар ҳаво ва темир йўл транспортида ушбу Вақтинчалик тартибга 2-иловага мувофиқ жойлашув схемаси асосида жойлаштириладилар.

**3-боб. Аэропорт ва темир йўл вокзаллари
автотураргоҳларига қўйиладиган талаблар**

9. Аэропорт ва темир йўл вокзаллари ҳудудида жойлашган автотураргоҳларга йўловчиларнинг шахсий автотранспорт воситалари ҳамда ташиш фаолияти учун лицензияга эга корхоналарнинг йўналишсиз такси автотранспорт воситалари киришига рухсат берилади.

10. Автотураргоҳ кириш қисмида автотранспортлар алоқасиз дезинфекциялаш воситаси (кейинга ўринларда – дезинфектор) ёрдамида зарарсизлантирилади. Ушбу ҳудудда ҳаракатланувчи ташиш хизматини кўрсатувчи автотранспорт воситаларида ҳар куни иш бошланишидан олдин дезинфекция ишлари амалга оширилган бўлиши, ҳайдовчи ва йўловчи орасида шаффоф тўсиқ ўрнатилган бўлиши лозим.

11. Автотураргоҳларда автотранспорт воситаларининг кириши
ва ҳаракатланиши ички ишлар органлари ходимлари томонидан назорат қилинади.

**4-боб. Аэропорт ва темир йўл вокзали ҳудудлари, вокзаллар, чиптахоналар ҳамда назоратдан ўтказиш пунктларига
қўйиладиган талаблар**

12. Аэропорт ва темир йўл вокзалларининг **биринчи ўтказиш пунктида** аэропорт ва темир йўл ходимлари томонидан пирометр ёрдамида йўловчиларнинг тана ҳарорати ўлчанади.

**Биринчи ўтказиш пунктлари дезинфектор** билан жиҳозланади.

Тана ҳарорати 37 С дан юқори бўлмаган йўловчилар **дезинфектор** ёрдамида зарарсизлантирилади ҳамда улардаги мавжуд ниқоб ва қўлқоплар махсус чиқинди қопларига солиниб, уларга янги **бир марталик ҳимоя ниқоблари ва қўлқоплар** тақдим этилади, сўнгра терминал ва вокзалга киришларига рухсат этилади.

Тана ҳарорати 37 С дан юқори бўлган йўловчилар соғлиқни сақлаш ходимлари назоратига топширилади. Соғлиқни сақлаш ходимларининг хулосасига кўра йўловчига авиа ва темир йўл хизматларидан фойдаланишга рухсат берилмайди. Бундай ҳолатларда йўловчига чипта пули белгиланган тартибда қайтариб берилади.

13. Аэропорт ва темир йўл вокзалларига санитария-эпидемиологик осойишталиги маркази томонидан **коронавирус инфекциясига тест таҳлиллари олинганлигига** **120 соатдан кўп бўлмаган** ҳамда таҳлил натижаси “манфий” эканлиги ҳақидаги маълумотномаси бўлган йўловчиларгина киритилади.

14. Коронавирус инфекцияси мавжуд эмаслигини тасдиқловчи маълумотномаларни текшириш аэропорт ва темир йўл вокзаллари назоратчилари ҳамда темир йўлларнинг ҳарбийлаштирилган қўриқлаш хизмати ходимлари томонидан амалга оширилади.

15. Аэропорт ва темир йўл вокзалларининг иккинчи ўтказиш пунктида (агарда бирлаштирилмаган бўлса), яъни кириш қисмида йўловчиларнинг **тана ҳароратини ўлчовчи махсус ускуналар** ўрнатилади.

Бинога кириш эшикларининг олд қисми, кутиш зали, ҳожатхона, она
ва бола хоналари ҳамда ювиниш хоналарида йўловчилар қўлларини дезинфекция қилишлари учун **махсус антисептик воситалар**, бинога кириш ва чиқиш қисмлари эса дезинфекция қилувчи махсус резина таглик ёки шимгичлар билан жиҳозланади.

16. Аэропорт ва темир йўл вокзалларида санитария-эпидемиологик осойишталиги маркази ҳамда соғлиқни сақлаш ходимлари, шунингдек, тез тиббий ёрдам машиналари доимий фаолият юритади.

17. Аэропорт ва темир йўл вокзалларининг йўловчилар билан бевосита мулоқотда бўладиган барча ходимлари, давлат органлари ҳамда махсус хизмат ходимлари кундалик фаолияти давомида **янги** **бир марталик 8 соатли ҳимоя ниқоби ва қўлқоплар**, шунингдек, **юз ва кўз қисмини ҳимояловчи махсус шаффоф ниқоб, дезинфекция ва антисептик воситалар** билан таъминланади.

18. Юқорида кўрсатилган барча ходимларнинг кунлик иш фаолиятини бошлашидан олдин тана ҳарорати текширилади. Шунингдек, ҳар икки ҳафтада **коронавирус инфекциясига тест** топширади.

Шу икки ҳафта давомида касаллик аломатлари сезилган тақдирда, белгиланган тартибда зарур чоралар кўрилади.

19. Аэропорт ва темир йўл вокзалларининг кириш қисмида йўловчиларнинг тана ҳарорати махсус ускуналар ёрдамида ўлчаниб, уларнинг қўллари дезинфекция қилинади ҳамда юклари текширувдан ўтказилади.

20. Аэропорт ва темир йўл вокзалларига киргандан сўнг йўловчиларга Ўзбекистон Республикаси ҳудудида коронавирус пандемияси даврида маҳаллий йўналишларда ҳаво ва темир йўл транспортида ҳаракатланиш бўйича **эслатма тарқатилади.**

21. Аэропорт ва темир йўл вокзалларида умумий овқатланиш, хизмат кўрсатиш ва савдо шаҳобчаларининг фаолият юритишига йўл қўйилмайди.

Йўловчилар савдо автоматларидан фойдаланишлари мумкин.

22. Аэропорт ва темир йўл вокзаллари ҳудудларида йўловчилар ижтимоий масофани сақлашлари талаб этилади.

23. Йўловчилар тўпланишининг олдини олиш, уларнинг орасида ижтимоий масофанинг сақланишини таъминлаш мақсадида аэропорт ва темир йўл вокзалларида ҳаракатланиш учун йўналтирувчи махсус тасма (“tenzo” барьер)лар ўрнатилади.

Йўловчилар орасидаги ижтимоий масофанинг сақланиши аэропорт
ва темир йўл вокзали ходимлари томонидан назорат қилинади.

24. Аэропорт ва темир йўл вокзаллари, кутиш заллари ва ундаги ўриндиқлар, хожатхона ва ювиниш хоналари ҳамда ходимларнинг хизмат хоналари ҳар куни камида **уч маротаба дезинфекция қилинади**.

25. Йўловчилар аэропорт ёки темир йўл вокзалларидан ҳаво ёки темир йўл транспортигача ижтимоий масофани сақлаган ҳолда пиёда ҳаракатланади.

Зарурат туғилганда (ноқулай об-ҳаво шароити ҳамда имконияти чекланган, кекса, ёш болали ва ҳомиладор фуқароларга) аэровокзалдан ҳаво кемасигача жами сони 20 кишидан кўп бўлмаган йўловчилар бир автобусда ҳаракатланишига рухсат этилади. Ногирон ва бемор йўловчиларга махсус автотранспорт (амбулифт) воситаларида хизмат кўрсатилади.

**5-боб. Ҳаво кемасида йўловчи ташишни амалга ошириш тартиби**

26. Ҳаво кемаси бортидаги учувчилар, борт кузатувчилари, техник-муҳандислар **янги** **бир марталик 8 соатли ҳимоя ниқоби ва қўлқоплар**, шунингдек, **юз ва кўз қисмини ҳимояловчи махсус шаффоф ниқоб, дезинфекция ва антисептик воситалар** билан авиакомпания томонидан таъминланади.

Йўловчиларга парвоз давомида ўзларига тақдим этилган **бир марталик ҳимоя ниқоблари ва қўлқопларини ечишларига рухсат берилмайди.** Йўловчиларнинг сув ичиш ҳолатлари бундан мустасно.

Парвоздан олдин юқорида кўрсатилган барча ходимларнинг тана ҳарорати текширилади. Тана ҳарорати 37 Сдан юқори бўлган ходим парвозга қўйилмайди ва бу ҳақида соғлиқни сақлаш ходимларига хабар берилади. Шунингдек, улар ҳар икки ҳафтада **коронавирус инфекциясига тест** топширади.

Шу икки ҳафта давомида касаллик аломатлари сезилган тақдирда, белгиланган тартибда зарур чоралар кўрилади.

27. Ҳаво транспортларининг тиббиёт қутилари (аптечка) пирометрлар билан таъминланади.

28. Ҳар бир парвоздан сўнг ҳаво кемаси белгиланган тартибда санитария-эпидемиологик осойишталиги маркази ходимлари томонидан дезинфекция қилинади. Бунда ҳаво кемаси салони, ўриндиқлари, хожатхона ва ошхона қисми, учувчилар бўлмаси, шунингдек, юк бўлмаси зарарсизлантирилиши шарт. Дезинфекция натижасида ҳаво кемаси салони яроқсиз ҳолга келиб қолишининг олдини олиш мақсадида, из қолдирмайдиган, ҳидсиз дезинфекция воситаларидан (септодез ва шу кабилар) фойдаланилади.

29. Йўловчиларнинг трап бўйлаб ҳаво кемасига кўтарилишидан ўриндиқларга жойлашишигача бўлган жараён ҳамда ушбу жараёнда ижтимоий масофанинг сақланиши борт кузатувчилари томонидан назорат қилинади.

30. Парвоз вақтида йўловчиларга фақатгина 250 мл ҳажмдаги қадоқланган ичимлик сувлари берилади.

Парвоз якунланиб йўловчилар ҳаво кемасидан тушганидан сўнг, борт кузатувчилари томонидан салондаги ишлатилган маиший чиқиндилар махсус полиэтилен пакетларга йиғиб олиниб, белгиланган тартибда утилизация қилинади.

31. Йўловчиларнинг парвоз вақтида ҳаво кемаси салонида ҳаракатланишлари тақиқланади, хожатхонадан фойдаланиш ҳолатлари бундан мустасно. Хожатхона ҳамда ошхона қисмида йўловчиларнинг тўпланишларига йўл қўйилмайди. Йўловчилар учун хожатхоналар санитария ва гигиена тозаловчи воситалар ҳамда антисептик воситалар билан тўлиқ таъминланади.

32. Парвоз вақтида борт кузатувчилари йўловчиларнинг тана ҳароратини текширишга хақли. Йўловчиларда касаллик аломатлари аниқланган тақдирда (лоҳаслик, иситма/қизиш, йўтал, нафас қисилиши каби белгилар), йўловчилар белгиланган тартибда изоляцияга олинади ҳамда ҳаво кемасида қўшимча дезинфекция ишлари амалга оширилади.

33. Парвоз вақтида озиқ-овқат маҳсулотлари, турли хил журнал ва газеталар тарқатилмайди, авария ҳолатидаги ҳаракат йўриқномаси бундан мустасно.

34. Парвоз якунлангандан сўнг борт кузатувчиси овоз кучайтиргич ёрдамида, йўловчиларнинг ижтимоий масофани ва тартиб сақлаган ҳолда олдинги қатордаги ўриндиқдан бошлаб ҳаво кемасини тарк этишини назорат қилади.

35. Ҳаво кемасини тарк этган йўловчилар ижтимоий масофани сақлаган ҳолда ўз юкларини олишади ва аэровокзалдан чиқиб кетишади.

36. Ҳаво кемаси учиб борган аэропортда йўловчилар салонни тарк этганларидан сўнг профилактика дезинфекция бўлимининг тегишли мутахассислари томонидан белгиланган тартибда дезинфекциялаш ишлари амалга оширилади.

Ҳаво кемаси кейингги авиақатновни амалга ошириш учун дезинфекция қилингандан сўнггина йўловчиларнинг салонга чиқишига рухсат берилади.

**6-боб. Темир йўл транспортида йўловчи ташишни амалга ошириш тартиби**

37. Йўловчи поездларида йўловчиларга хизмат кўрсатувчи ишчи ва ички ишлар органлари ходимлари **янги** **бир марталик 8 соатли ҳимоя ниқоби
ва қўлқоплар**, шунингдек, **юз ва кўз қисмини ҳимояловчи махсус шаффоф ниқоб, дезинфекция ва антисептик воситалар** билан **“Ўзтемирйўлйўловчи” АЖ томонидан** таъминланади.

38. Иш бошланишидан олдин йўловчи ташиш поездларида йўловчиларга хизмат кўрсатувчи ишчи ва ички ишлар органлари ходимларининг тана ҳарорати текширилади. Тана ҳарорати 37 Сдан юқори бўлган ходим ишга қўйилмайди ва бу ҳақида соғлиқни сақлаш ходимларига хабар берилади. Шунингдек, улар ҳар икки ҳафтада **коронавирус инфекциясига тест** топширади.

Шу икки ҳафта давомида касаллик аломатлари сезилган тақдирда белгиланган тартибда зарур чоралар кўрилади.

39. Йўловчи ташиш поездлари йўлга чиқишидан олдин ва йўлдан келгандан сўнг ҳар бир рейсда профилактика дизинфекция бўлимининг тегишли мутахассислари томонидан белгиланган тартибда дизинфекциялаш ишлари амалга оширилади (суткасига камида уч марта).

40. Йўловчиларга поезд вагонларида ўзларига тақдим этилган **бир марталик ҳимоя ниқоблари ва қўлқопларини ечишларига рухсат берилмайди.** Йўловчиларнинг сув ичиш ҳолатлари бундан мустасно.

Йўловчиларнинг вагонлар бўйлаб ҳаракатланишлари таъқиқланади, хожатхонадан фойдаланиш ҳолатлари бундан мустасно. Вагонларнинг хожатхона ҳамда тамбурларида йўловчиларнинг тўпланишларига йўл қўйилмайди. Йўловчилар учун хожатхоналар санитария ва гигиена тозаловчи воситалари, антисептик воситалари билан тўлиқ таъминланиши лозим.

41. Йўл давомида вагон кузатувчилари йўловчиларнинг тана ҳароратини текширишга ҳақли. Йўловчиларда касаллик аломатлари аниқланган тақдирда (лохаслик, иситма/қизиш, йўтал, нафас қисилиши каби белгилар), белгиланган тартибда йўловчилар изоляцияга олинади, вагон (поезд) эса қўшимча дезинфекция қилинади.

42. Поездларнинг тиббиёт қутилари (аптечка) пирометрлар билан таъминланади.

43. Вагонларда озиқ-овқат маҳсулотлари, турли хил журнал ва газеталар тарқатилмайди, бундан авария ҳолатидаги ҳаракат йўриқномаси мустасно.

44. Йўловчи ташиш поездларидан йўловчиларнинг тушиш жараёнида, улар орасидаги ижтимоий масофани сақланиши вагон хизматчилари ҳамда вокзал ходимлари томонидан назорат қилинади.

45. Сафар якунига етгач йўловчилар поезддан тушгандан сўнг, вагон хизматчилари томонидан вагондаги ишлатилган маиший чиқиндилар махсус полиэтилен пакетларга йиғиб олиниб, белгиланган тартибда утилизация қилинади.

46. Йўловчи поездлари сўнгги бекатдан ортга йўловчи олиб қайтишидан аввал профилактика дезинфекция бўлимининг тегишли мутахассислари томонидан дезинфекциялаш ишлари амалга оширилади.